Troels Lund Poulsen (V), 2009-12-03:
Tak for det, og tak, fordi vi får lejlighed til her i Folketingssalen at diskutere B 46, som bestemt er om et vigtigt emne.
Der skal ikke herske nogen tvivl om, at beskyttelse af både voksne og børn i forhold til hormonforstyrrende stoffer er en topprioritet hos mig som miljøminister og hos regeringen.
Især synes jeg, det er vigtigt, at vi tager højde for, at både børn og voksne bliver udsat for hormonforstyrrende stoffer fra mange forskellige kilder – vi skal altså i højere grad også tage højde for det, som vi kalder cocktaileffekten.
Derudover har vi jo så også haft et meget positivt samarbejde med alle Folketingets partier, som jo bl.a. har betydet, at vi fik lavet en ny kemikaliehandlingsplan i oktober måned, hvor hormonforstyrrende stoffer jo også har fået en fremtrædende placering.
Derudover er regeringen jo også på EU-plan den drivende kraft i forhold til håndtering af cocktaileffekter, som vi nu gør en særlig indsats for at sætte på EU-dagsordenen.
Jeg forventer her i løbet af december måned at nå frem til Rådets konklusioner blandt EU’s miljøministre på spørgsmålet om cocktaileffekt og hormonforstyrrende stoffer.
Og endelig tager vi også opgaven med at informere befolkningen om de her hormonforstyrrende stoffer meget alvorligt.
Jeg kan bare nævne et par at de kampagner, vi har haft meget stor succes med: kampagnen om gravide og kampagnen om de 2-åriges samlede udsættelse for kemikalier.
Med hensyn til dagens debat om parabener er vi også nødt til at skelne mellem de forskellige parabener.
Godt nok ligner de meget hinanden, og de bliver også mange gange brugt til nogle af de samme formål, men der er også forskel.
EU’s videnskabelige komité har vurderet, at brugen at de to parabener, som hedder metylparaben og ætylparaben, er sikker i kosmetiske produkter.
For to andre parabener, nemlig propylparaben og butylparaben, har det ikke været muligt at lave en endelig vurdering.
EU’s videnskabelige komité har siden 2005 ventet på, at industrien skulle sende dokumentation, som skulle frikende de to parabener, som også er mistænkte for at være hormonforstyrrende.
I Danmark har vi ikke bare villet læne os tilbage og vente på industriens data, og derfor har vi selv fået foretaget en vurdering af de to parabener.
Den vurdering viste, at det er muligt, at de to parabener kan udgøre en risiko, når de anvendes i cremer til små børn.
Jeg mener ikke, at vi kan være for forsigtige, når det drejer sig om vores børn.
Der er grund til at vise den allerstørste opmærksomhed.
Men samtidig er det også vigtigt, at et decideret forbud er baseret på en klar og underbygget viden.
I dag har vi ikke den fornødne og tilstrækkelige dokumentation til at kunne forbyde de to parabener.
Til gengæld er jeg i forbindelse med kampagnerne om 2-åriges samlede udsættelse for kemikalier gået ud og har klart anbefalet forældre at gå uden om de to parabener, når de køber produkter til deres børn.
Det ser nu ud til at have virket.
Vi er blevet lovet, at de nye data sendes til Kommissionen inden jul.
Derefter vil vi så lade de videnskabelige eksperter i EU og herhjemme se på de nye oplysninger, så vi kan tage de rigtige beslutninger på det rigtige grundlag.
Derfor lægger jeg også op til, at regeringen afviser at støtte beslutningsforslaget, men samtidig vil jeg gerne invitere Folketingets partier til at afgive en fælles beretning.
De initiativer, jeg gerne vil highlighte der,
Det er helt afgørende, at vi tager det her spørgsmål meget alvorligt, og at vi også fortsætter den internationale kamp for at sikre, at vi får forbudt de stoffer, der udgør et problem, samtidig med at vi selvfølgelig også får skabt et bedre beslutningsgrundlag som følge af nogle af de undersøgelser, der allerede sat i gang.